O **Ciudad de Vigo Básquet**, coñecido na súa última tempada de existencia como **KICS Ciudad de Vigo**, foi un club de baloncesto profesional da cidade de Vigo (Galicia). O club foi fundado en 2006 e en 2010 desapareceu por motivos económicos. Ao longo da súa curta historia chegou a competir na Liga LEB Ouro, a segunda competición en importancia do baloncesto español, na súa derradeira tempada.

Os seus xogadores vestían un uniforme que consiste nunha camiseta cor vermella cun pantalón da mesma cor. A súa pista de xogo era o Pavillón das Travesas, que conta con capacidade para 3 260 espectadores.

Historia
--------

O Ciudad de Vigo Básquet naceu na tempada 2006-07 baixo o nome de Gestibérica, e competiu esa tempada na Liga LEB-2, contando cun amplo orzamento. Na súa primeira tempada, o equipo dirixido polo vigués Quino Salvo finalizou na 17ª posición, tan só por diante do Real Madrid "B", cun rexistro de 12 vitorias e 22 derrotas, o que condenou aos olívicos a disputar o *play-off* de descenso fronte ao CAI Huesca La Magia. Os vigueses comezaron perdendo os dous primeiros partidos en terras aragonesas (64-63 e 88-63) e forzaron o cuarto partido logo de impoñerse aos oscenses (76-65) no primeiro partido disputado en Vigo. Finalmente, o Huesca gañou o cuarto partido da serie (56-68), conseguindo así a permanencia e mandando ao Vigo Básquet á cuarta categoría, a Liga LEB Bronce. Deste xeito o Ciudad de Vigo converteuse nun dos clubs fundadores desta nova categoría que tan só duraría dúas tempadas e na que permaneceu unha única tempada.

Esta tempada na LEB Bronce foi unha das máis exitosas do club, que conseguiu o ascenso á terceira categoría e na que o Pavillón das Travesas esgotou as localidades en varios partidosc O 16 de xullo de 2007 era presentado como novo técnico do conxunto olívico o lugués Tito Díaz co obxectivo de manter ao equipo na zona alta da clasificación. Esa mesma tempada, a 2007-08, a cidade de Vigo acolleu a Copa LEB Bronce, na que o daquela Gestibérica de Vigo non puido pasar das semifinais logo de perder fronte o Ciudad Torrealta de Molina de Segura (59-61).

De volta na LEB Prata, o club decidiu prescindir dos servizos de Tito Díaz e ofreceulle o posto de adestrador a Miguel Ángel Ortega, principal valedor de Díaz e secretario técnico do club durante a tempada en LEB Bronce. Con todo, Ortega decidiu desvincularse por completo do club por motivos persoais, poñendo así fin a dous anos de relación co club vigués. Finalmente o substituto de Díaz foi Manolo Povea. Na liga o equipo conseguiu clasificarse para os *play-offs* de ascenso á Liga LEB Ouro, a segunda categoría por detrás da Liga ACB. Con todo, a pesar dos éxitos deportivos, o club encontrou problemas financeiros que levaron ao cadro de xogadores á folga logo de varios meses sen cobrar. Nese momento tanto os xogadores como o equipo técnico executaron o aval federativo, o que levou ao club a unha situación crítica.

A pesar de todo, no verán de 2009 e logo de numerosas xestións e aprazamentos, o club conseguiu unha praza na Liga LEB Ouro grazas a un aval. A situación da tempada anterior repetiuse e os xogadores tan só cobraron a primeira mensualidade, para finalmente descender a falta de cinco xornadas para a finalización da liga regular cun rexistro de 6 vitorias e 28 derrotas, nunha tempada na que a asistencia ás Travesas foi diminuíndo. Finalmente a directiva do Ciudad de Vigo disolveu o club.

Pavillón
--------

*Artigo principal**:* Complexo Deportivo das Travesas.
Vista do Pavillón de As Travesas.
O Ciudad de Vigo Básquet xogaba os seus encontros como local no Pavillón de As Travesas, un Pavillón construído en 1968 e remodelado en 1999, con capacidade para 3 260 espectadores. Á parte do Ciudad de Vigo, tamén xogaba no recinto o Real Club Celta Baloncesto, equipo de baloncesto feminino da cidade, e a Sociedad Deportiva Octavio, equipo de balonmán masculino.

O Pavillón atópase situado na Avda. de Castrelos, na parroquia de Freixeiro. O complexo conta con pistas cubertas e exteriores, así como un campo de herba sintética.

Nome
----

* Gestibérica Ciudad de Vigo (2006-2009)
* KICS Ciudad de Vigo (2009-10)

Historial
---------

| Tempada | División | Pos. | Postempada | Copa |
| --- | --- | --- | --- | --- |
|
| 2006–07 | LEB-2 | 17 | Descenso | – |
| 2007–08 | LEB Bronce | 1 | Ascenso | – |
| 2008–09 | LEB Prata | 7 | Ascenso | – |
| 2009–10 | LEB Ouro | 18 | Descenso | – |

Adestradores
------------

* Quino Salvo (2006-07)
* Tito Díaz (2007-08)

Palmarés
--------

* **1 LEB Bronce:** 2008

Notas
-----

1. ↑  Romero Castillo, Pablo (8 de xullo de 2010). "Dos de cal y dos de arena: Crónica de una muerte anunciada en Vigo y Huelva mientras que Tarragona salva el oro y Basket Mérida irrumpe en Plata" (en castelán). solobasket.com. Consultado o 3 de setembro de 2019.
2. ↑  de Lucas, Chema (27 de xuño de 2007). "Quino Salvo dirigirá a Provincia de Palencia" (en castelán). solobasket.com. Consultado o 4 de setembro de 2019.
3. ↑  "Clasificación" (en castelán). Federación Española de Baloncesto. Consultado o 4 de setembro de 2019.
4. ↑  "La Laguna y Rosalía son los primeros semifinalistas de la Adecco LEB2" (en castelán). Federación Española de Baloncesto. 10 de maio de 2007. Consultado o 4 de setembro de 2019.
5. 1 2  "LEB 2 2006/2007. Series. FINAL. CAI HUESCA LA MAGIA - GESTIBERICA VIGO" (en castelán). Federación Española de Baloncesto. Consultado o 4 de setembro de 2019.
6. 1 2 3 4  "El Ciudad de Vigo echa el cierre". *atlantico.net* (en castelán). 10 de xullo de 2010. Consultado o 3 de setembro de 2019.
7. 1 2  Clausín, Luis (29 de novembro de 2013). "¿Qué fue de los fundadores de la LEB Bronce?". *muevetebasket.es* (en castelán). Consultado o 3 de setembro de 2019.
8. ↑  Rodríguez, Raúl (17 de xullo de 2007). "Tito Díaz: "Estoy seguro de que el Gestibérica estará arriba"". *Faro de Vigo* (en castelán). Consultado o 3 de setembro de 2019.
9. ↑  "Copa Adecco Bronce 1/2 final" (en castelán). Federación Española de Baloncesto. Consultado o 3 de setembro de 2019.
10. ↑  "Ortega renuncia a entrenar y abandona el Gestibérica". *La Voz de Galicia* (en castelán). 35 de maio de 2008. Consultado o 3 de setembro de 2019.
11. ↑  "Plantilla y pretemporada del Gestibérica Vigo 08/09" (en castelán). Federación Española de Baloncesto. 17 de setembro de 2008. Consultado o 3 de setembro de 2019.
12. 1 2  "Complexo Deportivo Travesas". Concello de Vigo. Consultado o 4 de setembro de 2019.

Véxase tamén
------------

### Ligazóns externas

* Información do equipo en feb.es *(en castelán)*

| * v
* c
* e
Baloncesto masculino en Galicia |
| --- |
| Federación | Federación Galega de Baloncesto |
| Selección | Selección de baloncesto de Galicia |
| Equipos | 

|  |  |
| --- | --- |
| Liga ACB | 
* CB Breogán
* Obradoiro CAB

 |
| LEB Ouro | 
* Básquet Coruña
* Club Ourense Baloncesto

 |
| Liga EBA | 
* Basket Xiria
* Bosco Salesianos
* CB Chantada
* EDM A Estrada
* Marín Peixegalego
* Obradoiro Silleda
* Porriño Baloncesto Base
* Santo Domingo Betanzos

 |
| 1ª División | 
* Baloncesto Narón
* Basket Clube de Gaia
* CB Noia
* CB O Meco
* CB Viveiro
* Celtas Foz
* CLB Vilagarcía
* Costa Ártabra
* Estudiantes Lugo
* Obradoiro USC
* Seis do Nadal
* Xuven Cambados

 |
| Desaparecidos | 
* La Casera Lugo
* OAR Ferrol
* Viña Costeira Coruña

 |

 |
| Copa | Copa Galicia |
| Pavillóns | Pazo dos Deportes (Lugo) · Multiusos Fontes do Sar (Santiago) · Pazo Paco Paz (Ourense) · Pazo dos Deportes de Riazor (Coruña) · Polideportivo da Malata (Ferrol) |
| Páxina web | fegaba.com |

* Portal:Baloncesto
* Portal:Vigo